SKRIFTLIG FORESPØRGSEL E-0291/02

af Charles Tannock (PPE-DE) til Kommissionen

(11. februar 2002)

Om: Dyreforsøg med chimpanser

Kan Kommissionen bekræfte, at det biomedicinske primatforskningscenter i Nederlandene er det eneste videnskabelige forskningsinstitut i Den Europæiske Union, der for øjeblikket foretager forsøg med chimpanser? Hvilke regler skal de laboratorier, der ønsker at bruge chimpanser eller andre udviklede primater i forsøg, følge, og påhviler der medlemsstaterne traktatmæssige forpligtelser på dette område? Kræves det specielt, at det biomedicinske primatforskningscenter skal indgive en speciel anmodning til de nederlandske myndigheder, inden det påbegynder et nyt forskningsprojekt, hvori det forklarer, hvorfor det ikke er muligt at bruge andre dyrearter, og hvilke grænser er der sat for de lidelser, som chimpanser og andre primater tvinges til at udholde under disse forsøg?

Svar afgivet på Kommissionens vegne af Philippe Busquin

(15. marts 2002)

Biomedical Primate Research Centre (BPRC) i Nederlandene er, så vidt Kommissionen er oplyst, den eneste forskningsinstitution i EU, der for øjeblikket udfører forsøg med chimpanser.

I 1998 blev Fællesskabet part i Europarådets konvention, European Treaty Series (ETS) 123 (31. marts 1986), om beskyttelse af hvirveldyr, der anvendes til forsøg og andre videnskabelige formål. Konventionen er gennemført ved Rådets direktiv 86/609/EØF af 24. november 1986 om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål(1). Konventionens bilag A indeholder retningslinjer for anbringelse og pasning af laboratoriedyr. Dette bilag er optaget i direktivet som bilag 2.

En arbejdsgruppe under Europarådet er for øjeblikket i færd med at revidere konventionens bilag A om retningslinjer for anbringelse og pasning af laboratoriedyr. Revisionen skal efter planerne være færdig og klar til vedtagelse i 2002.

Al dyreeksperimentel forskning i Europa er underlagt direktiv 86/609/EØF. Det er medlemsstaternes ansvar at håndhæve direktivet. Det har imidlertid vist sig, at bestemmelserne i direktiv 86/609/EØF ikke er tilstrækkelige til at sikre primaternes velfærd. Kommissionen har derfor gjort status over situationen. Der er allerede indledt drøftelser med medlemsstaterne, industrien og dyrevelfærds-NGO'er om de spørgsmål, hvor der er behov for yderligere opmærksomhed og kontrol.

I bilaget til Parlamentets og Rådets afgørelse 182/1999/EF af 22. december 1998 om Fællesskabets femte rammeprogram for forskning, teknologisk udvikling og demonstrationsaktiviteter (1998 til 2002)(2), i Programmet for Livskvalitet, hedder det, at dyreeksperimentel forskning skal begrænses og så vidt muligt erstattes med in vitro-metoder eller andre alternative metoder. Alle ansøgere er forpligtet til at beskrive, hvad de gør for at opfylde princippet med de 3 R'er (replacement, reduction og refinement) og beskytte dyrenes velfærd.

Som led i Programmet for Livskvalitet er der systematisk blevet gennemført en etisk undersøgelse af forslag, der berører følsomme emner, som f.eks. anvendelsen af primater. Den etiske undersøgelse sikrer bl.a., at al forskning, der involverer brug af dyr, gennemføres i overensstemmelse med Rådets direktiv 86/609/EØF. I vurderingen tages der hensyn til den samlede fordel ved et givet forskningsprojekt sammenlignet med de mulige omkostninger i form af lidelser for dyrene. Endvidere skal deltagerne i forskningsprojekter indhente godkendelse hos de relevante nationale godkendelsesmyndigheder, inden de påbegynder deres forskningsaktiviteter.

I juli 2001meddelte BPRC Kommissionen, at alle forskningsprotokoller bedømmes af en videnskabelig komité. Inden påbegyndelsen af et forsøg skal hver enkelt protokol granskes af en dyreetisk komité (DEC). DEC-BPRC er officielt anerkendt af de nederlandske myndigheder. DEC undersøger bl.a., om der findes alternative metoder.

(1) EFT L 358 af 18.12.1986.

(2) EFT L 26 af 1.2.1999.